SA ent te stadig in – kenner | Maroela Media
Terwyl sommige ontwikkelde lande waarskynlik vanjaar nog die punt sal bereik waar Covid-19 nie meer 'n permanente rol in inwoners se lewe speel nie, het Suid-Afrika nog nie eens met sy massa-inentingsprogram begin nie. As Suid-Afrika teen dié spoed voortploeter, sal die land 'n vierde en selfs 'n vyfde golf Covid-19 moet trotseer voordat kudde-immuniteit bereik word, waarsku 'n kenner.
Die regering spog dat meer as 207 000 gesondheidswerkers sedert verlede maand ingeënt is. Dié inentings vorm egter nog deel van 'n studie genaamd Sisonke – 'n kliniese proef van die enkeldosis Johnson & Johnson-entstof teen Covid-19.
Connie Mulder, hoof van die Solidariteit Navorsingsinstituut (SNI), wys daarop dat slegs ongeveer 0,35% van Suid-Afrika se bevolking van byna 60 miljoen tot dusver teen Covid-19 ingeënt is.
Minstens 67% van 'n land se bevolking moet teen Covid-19 ingeënt word om kudde-immuniteit te kan bereik. Die regering se aanvanklike doelwit was om meer as drie miljoen mense teen die einde van Maart in te ent.
Dít terwyl meer as die helfte van Israel se bevolking van 9,2 miljoen mense reeds albei dosisse van Pfizer/BioNTech se entstof teen Covid-19 ontvang het. Dié land word tans geloof vir sy inentingsprogram.
Mulder voorspel dat Suid-Afrika moontlik selfs 'n vierde en 'n vyfde virusgolf sal moet deurgaan voordat genoeg mense ingeënt is om kudde-immuniteit te bereik. Dit is indien die Suid-Afrikaanse regering die enigste aankoper van entstowwe bly en inentings teen die huidige koers voortsleep.
"As ons vir die regering moet wag, gaan ons regtig lank wag. Ons regeringslede het op hul hande gesit. Hulle is aan die skarrel, maar dis te laat."
Die regering se plan
(Argieffoto: Ted S. Warren/AP)
Die kabinet het Donderdag in 'n verklaring gesê 54 inentingspersele oor die land word tans ingespan om die land se gesondheidswerkers as deel van die Sisonke-studie in te ent.
Die regering beoog om as deel van fase 1 van sy inentingsprogram 1,5 miljoen gesondheidswerkers landwyd binne drie maande (vanaf Februarie) teen Covid-19 in te ent.
Luidens die kabinet se verklaring is die departement van gesondheid "op koers" om dié doelwit te haal.
Fase 2 sal dan vanaf Mei tot Oktober ingestel word. Tydens dié fase sal meer as 13 miljoen mense ingeënt word. Dit sluit in kwesbare groepe, noodsaaklike werkers en dié in die gesondheids- en veiligheidsbedryf. Werkers in sektore wat van sleutelbelang is vir ekonomiese herstel soos myne, gasvryheid, die taxibedryf, kleinhandel- en spazawinkels, groente- en vrugteverkopers en die media sal ook geteiken word.
Fase 3 sal oor drie maande tussen November en Februarie volgende jaar ingestel word om die res van Suid-Afrika in te ent. Meer as 22 miljoen mense word gedurende dié fase geteiken.
Die kabinet het die dosisse van Johnson & Johnson se entstof wat reeds in Suid-Afrika aangekom het, verwelkom en gesê dit verseker vordering met die instelling van fase 1 van die Sisonke-inentingsprogram. Die kabinet sê verder hy is optimisties oor die onlangse goedkeuring van Pfizer/BioNTech se entstof deur die Suid-Afrikaanse Gesondheidsprodukte-beheerraad.
"Die kabinet wil Suid-Afrikaners daarvan verseker dat die departement van gesondheid, in samewerking met die private sektor, in staat is om met massa-inenting te begin sodra fase 2 afskop."
Kommissie soek 'straf, nie verskyning' vir Zuma
So lieg jy jouself uit al die hoeke in n sirkel uit…..ANC LEGACY, maar "the fellow South African people" loop agter die leuns en bedrieg aan.
Hahahhahahaa. Van ons gaan seker eers ingeent word in ons 50s. Kyk na USA. Hulle het al dubbeld die hoeveelheid mense ingeent as wat ons in SA is. Ons gaan seker 'n 10de golf ook sien. Lockdown gaan seker nooit ophou nie soos wat dinge aangaan in die land
Dis omdat die regering alleenreg het op die vaksiene. Stel voor dat privaat instansies en mediese fondse ook begin om vaksiene aan te koop.
Ons werk met afrika tyd niks snaaks nie kyk hoe lyk die ANC land als val uit mekaar
Hier is my siening; die regering wil die inentingsveldtog so lank as moontlik uitrek om hulle in staat te stel om so lank as moontlik beheer te kan uitoefen oor alle inwoners deur middel van die huidige rampwet. Wie weet wat hulle nog alles in donker kamers bespreek tot ons nadeel en hulle geldelike en politieke voordeel.